b'\n_START_ARTICLE_\n112 (telefono numeris)\n_START_PARAGRAPH_\n112 yra skubiosios pagalbos tarnyb\xc5\xb3 telefono numeris, kuris tokiu pa\xc4\x8diu principu veikia daugelyje Europos valstybi\xc5\xb3. \xc5\xa0iuo numeriu pasiekiamas bendrasis pagalbos centras, kuris pagal poreik\xc4\xaf informuoja greit\xc4\x85j\xc4\x85 pagalb\xc4\x85, policij\xc4\x85 ar prie\xc5\xa1gaisrin\xc4\x99 tarnyb\xc4\x85. Daugelyje \xc5\xa1ali\xc5\xb3 u\xc5\xbe klaidinant\xc4\xaf 112 numerio naudojim\xc4\x85 gali gr\xc4\x97sti baud\xc5\xbeiamoji atsakomyb\xc4\x97 \xe2\x80\x93 taip pat, kaip ir u\xc5\xbe neteising\xc4\x85 kit\xc5\xb3 pagalbos tarnyb\xc5\xb3 numeri\xc5\xb3 naudojim\xc4\x85._NEWLINE_Europos bendrasis skubios pagalbos numeris sujungia kelias funkcijas: 112 i\xc5\xa1kvie\xc4\x8dia policij\xc4\x85, greit\xc4\x85j\xc4\x85 pagalb\xc4\x85, prie\xc5\xa1gaisrin\xc4\x99 gelb\xc4\x97jimo tarnyb\xc4\x85, kurios yra unikaliu b\xc5\xabdu kartu pasiekiamos visoje Europoje \xe2\x80\x93 kai kuriose \xc5\xa1alyse netgi integruotais 112 skubios pagalbos i\xc5\xa1kvietimo centrais.\n_START_SECTION_\n\xc5\xa0alys\n_START_PARAGRAPH_\n112 skubios pagalbos numeris veikia visose 28 Europos S\xc4\x85jungos valstyb\xc4\x97se, taip pat Andoroje, Bosnijoje ir Hercegovinoje, Gruzijoje, Islandijoje, Kazachstane, Lichten\xc5\xa1teine, Makedonijoje, Monake, Juodkalnijoje, Norvegijoje, Rusijoje, San Marine, \xc5\xa0veicarijoje, Serbijoje, Turkijoje, Ukrainoje ir Vatikane. \xc5\xa0is telefono numeris taip pat naudojamas Kosta Rikoje, Izraelyje, Naujojoje Zelandijoje, Vanuatu, taip pat Zimbabv\xc4\x97je ir i\xc5\xa1 dalies PAR. JAV ir Kanadoje skambu\xc4\x8diai \xc4\xaf 112 numer\xc4\xaf nukreipiami \xc4\xaf 911 numer\xc4\xaf._NEWLINE_Kai kuriose Europos S\xc4\x85jungos \xc5\xa1alyse kiti nacionaliniai skubios pagalbos i\xc5\xa1kvietimo telefono numeriai vis dar yra veikiantys.\n_START_SECTION_\n112 naudojimasis mobiliuoju telefonu\n_START_PARAGRAPH_\nSkubiosios pagalbos tarnyb\xc5\xb3 skambutis turi pirmumo teis\xc4\x99 \xe2\x80\x93 tokiu atveju, kai mobiliojo ry\xc5\xa1io tinklas yra perkrautas, kita laisva linija bus panaudota skubios pagalbos skambu\xc4\x8diui. Jeigu SIM kortel\xc4\x97 neveikia ar neprisijungia prie tinklo, o telefono ekranas rodo, kad galimi tik pagalbos skambu\xc4\x8diai, skubios pagalbos skambutis bus perduotas kitam mobilaus ry\xc5\xa1io operatoriui. Jeigu SIM kortel\xc4\x97s s\xc4\x85skaitos likutis yra nepakankamas, 112 skambutis vis tiek bus galimas._NEWLINE_ES \xc5\xa1alyse norint surinkti 112 numer\xc4\xaf nereik\xc4\x97s atrakinti telefono arba \xc4\xafvesti PIN kodo. Siekiant i\xc5\xa1vengti netinkamo numerio naudojimo, tam tikrose \xc5\xa1alyse (Belgijoje, Italijoje, Rumunijoje, \xc5\xa0veicarijoje, Jungtin\xc4\x97je Karalyst\xc4\x97je, Kipre, Vokietijoje) skubios pagalbos skambutis nebus galimas mobiliuoju telefonu be veikian\xc4\x8dios SIM kortel\xc4\x97s.\n_START_SECTION_\nEuropos skubios pagalbos numerio diena ir \xc5\xbeinomumo lygis\n_START_PARAGRAPH_\n2007\xc2\xa0m. Europos Parlamentas nustat\xc4\x97, kad apie bendr\xc4\x85j\xc4\xaf skubios pagalbos numer\xc4\xaf ir jo naudojimosi galimybes \xc5\xbeino per ma\xc5\xbeai \xc5\xbemoni\xc5\xb3 . 2008\xc2\xa0m. tik 22\xc2\xa0% visos Europos S\xc4\x85jungos gyventoj\xc5\xb3 \xc5\xbeinojo apie galimyb\xc4\x99 naudoti 112 numer\xc4\xaf . Europos Komisija, Europos Parlamentas ir Europos S\xc4\x85jungos Taryba pasira\xc5\xa1\xc4\x97 tri\xc5\xa1al\xc4\x99 rezoliucij\xc4\x85, kurios tikslas\xc2\xa0\xe2\x80\x93 kelti Bendrojo skubios pagalbos numerio \xc5\xbeinomumo lyg\xc4\xaf. 2009\xc2\xa0m. vasario 11 diena paskelbta \xe2\x80\x9cEuropieti\xc5\xa1kojo 112 diena\xe2\x80\x9d. B\xc5\xabtent t\xc4\x85 dien\xc4\x85 organizuojami renginiai, skirti didinti supratim\xc4\x85 apie 112 ir pl\xc4\x97sti \xc5\xbeinias apie \xc5\xa1io numerio tinkam\xc4\x85 naudojim\xc4\x85. 2015\xc2\xa0m. apie Europoje naudojam\xc4\x85 bendr\xc4\x85j\xc4\xaf skubios pagalbos numer\xc4\xaf \xc5\xbeinojo 48\xc2\xa0% ES gyventoj\xc5\xb3. Lietuvoje \xc5\xa1is rodiklis siek\xc4\x97 38\xc2\xa0%.'